《南归诗十八首》
明代·李流芳

吾爱陶彭泽，出处皆草草。
动必求其全，俗人自缠扰。
吾尔廿年交，知子如余少。
爱子无俗情，俗情亦自好。
口常说隐沦，身复恋温饱。
蹉跎两不遂，此意各能了。
兹游计百日，日日同倾倒。
鼙鼓声动天，风涛势翻岛。
寝食间谈谐，赖以忘病恼。
不知分手路，只此阊门道。
经过虽有期，别怀自悄悄。
子归及桃花，六桥踏清晓。
别业在龙泓，泉石真可老。
我归百无欢，烧笋听春鸟。
秋风从子游，松阁为我扫。¤

作者简介：李流芳（1575～1629）明代诗人、书画家。字长蘅，一字茂宰，号檀园、香海、古怀堂、沧庵，晚号慎娱居士、六浮道人。歙县（今属安徽）人，侨居嘉定（今属上海市）。三十二岁中举人，后绝意仕途。诗文多写景酬赠之作，风格清新自然。与唐时升、娄坚、程嘉燧合称“嘉定四先生”。擅画山水，学吴镇、黄公望，峻爽流畅，为“画中九友”之一。亦工书法。